text: Aalborg og KIF Kolding i semifinale
  18 april 2013 kl. 06.47
  Favoritholdene KIF Kolding København og Aalborg Håndbold er videre til semifinalerne fra slutspilspulje 1.
  Aalborg Håndbold og KIF Kolding København skal som forventet spille med om medaljer i DM-slutspillet.
  Begge klubber kvalificerede sig onsdag aften til semifinalerne efter sejre på udebane.
  Nordjyderne var trods udebanen som ventet for stærke for Sønderjyske, så Aalborg-holdet kunne efter en målrig kamp tage hjem med en sejr på 37-33.
  Rune Ohm scorede ellers 12 mål for hjemmeholdet, mens Johan Jakobsson lavede ni mål for Aalborg Håndbold.
  Resultatet betyder, at Aalborg Håndbold er nummer to i slutspilspulje 1 med otte point for fire kampe.
  KIF Kolding København fører gruppen med ni point efter en sejr på 26-19 ude over Team Tvis Holstebro, der har to point og ryger ud i mørket.
  Sønderjyske er sidst i gruppen uden point.
  